Okresná prokuratúra Rimavská Sobota 
Jesenského 1, 979 80 Rimavská Sobota 1

Číslo: 2 Pv 117/15/6609	Rimavská Sobota, 30.10.2015 
EEČ : 2-49-114-2015

U Z N E S E N I E

Trestná vec:	obv. XXXXX 
Trestný čin:	Prečin Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

Rozhodol: 	prokurátorka Okresnej prokuratúry Rimavská Sobota 

Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvinenej  
XXXXX, rodné číslo: XXXXX
	dátum narodenia: XXXXX
	miesto narodenia: XXXXX 
	rodné priezvisko: XXXXX
	trvalé bydlisko: XXXXX
	väzba: nie
ktorá je trestne stíhaná pre trestný čin:
- Prečin Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:

od 19.08.2011 do 08.05.2015 v obci XXXXX, okres XXXXX a všade inde, kde sa zdržiavala, si neplnila vôbec svoju zákonnú vyživovaciu povinnosť, ktorá jej vyplýva zo Zákona o rodine číslo 36/2005 Zbierky zákonov v znení neskorších predpisov, ktorá jej vyplýva zo Zákona číslo 601/2003 Zbierky zákonov o životnom minime a ktorá jej bola uložená rozsudkom Okresného súdu XXXXX sp. zn. 1P/82/2011-27 z 26.07.2011, právoplatným a vykonateľným 18.08.2011 a  to prispievať výživným na svojho syna maloletého XXXXX, nar. XXXXX v XXXXX, sumou vo výške po 20 % zo sumy životného minima na nezaopatrené, neplnoleté dieťa mesačne, vždy do 25-teho dňa toho ktorého mesiaca vopred do rúk tety dieťaťa XXXXX, nar. XXXXX v XXXXX, trvalým bydliskom XXXXX, okres XXXXX a ktorá jej bola uložená rozsudkom Okresného súdu XXXXX sp. zn. 7P/40/2013-19 z 26.03.2013, právoplatným a vykonateľným 22.04.2013 a  to prispievať výživným na svojho syna maloletého XXXXX, nar. XXXXX v XXXXX, sumou vo výške po 20 % zo sumy životného minima na nezaopatrené, neplnoleté dieťa mesačne vždy do 20-teho dňa toho ktorého mesiaca vopred do rúk tety dieťaťa XXXXX, nar. XXXXX v XXXXX, trvalým bydliskom XXXXX, okres XXXXX, čo predstavovalo od 19.08.2011 do 30.06.2012 sumu vo výške po 26,-- € mesačne na každé dieťa, od 01.07.2012 do 30.06.2013 sumu vo výške po 26,65 € mesačne na každé dieťa a od 01.07.2013 do 08.05.2015 sumu vo výške po 27,13 € mesačne na každé dieťa, ktorú vyživovaciu povinnosť začal za ňu plniť Úrad práce, sociálnych vecí a rodiny XXXXX, odbor sociálnych vecí a rodiny, ktorý úrad vyplácal tete detí XXXXX na maloletých XXXXX a XXXXX náhradné výživné vo výške po 27,13 € mesačne na každé dieťa, počnúc dňom 01.03.2014 na základe rozhodnutia č. RS1/OPHN/SOC/2014/35989 z 04.07.2014, právoplatného a vykonateľného 31.07.2014 a nasl. rozhodnutí, aj napriek tomu, že za uvedené obdobie nikde nepracovala, bola evidovaná na príslušnom ÚPSVaR XXXXX ako uchádzačka o zamestnanie do 14.02.2012, kedy bola vyradená z evidencie uchádzačov o zamestnanie tohto úradu pre nespoluprácu, od ktorej doby ďalej nikde nepracovala a na území XXXXX nepoberala podporu pred nástupom do zamestnania, ani dávky v hmotnej núdzi, resp. iné dávky, čím jej vznikol za obdobie od 19.08.2011 do 27.11.2011 a od 15.02.2012 do 08.05.2015 na syna maloletého XXXXX dlh na bežnom zameškanom výživnom do rúk tety dieťaťa XXXXX vo výške 1.096,40 € a za obdobie od 23.04.2013 do 08.05.2015 na syna maloletého XXXXX dlh na bežnom zameškanom výživnom do rúk tety dieťaťa XXXXX vo výške 622,55 €, teda jej vznikol celkový dlh na bežnom zameškanom výživnom do rúk tety detí XXXXX vo výške 1.718,95 €,   

lebo trestné stíhanie je neprípustné, proti tomu, kto zomrel alebo bol vyhlásený za mŕtveho.  
 
Odôvodnenie:
Uznesením vyšetrovateľa Okresného riaditeľstva PZ, odboru kriminálnej polície XXXXX sp. zn. ORP-79/1-VYS-RS-15 z 24.02.2015 bolo podľa § 199 ods. 1 Trestného poriadku začaté trestné stíhanie a súčasne bolo podľa § 206 ods. 1 Trestného poriadku vznesené obvinenie XXXXX, za prečin zanedbania povinnej výživy  podľa § 207 ods. 1, ods. 3 písm. b) Trestného zákona v súvislosti s ustanovením § 138 písm. b) Trestného zákona, na tom skutkovom základe, ako je uvedené vo výrokovej časti tohto uznesenia. 

Dňa 27.10.2015 bol na Okresnú prokuratúru XXXXX vyšetrovateľom Okresného riaditeľstva PZ, odbor kriminálnej polície XXXXX predložený vyšetrovací spis spolu s návrhom na zastavenie trestného stíhania podľa § 215 ods. 1 písm. d) Trestného poriadku s poukazom na § 9 ods. 1 písm. d) Trestného poriadku, v prípade obvinenej XXXXX za prečin zanedbania povinnej výživy  podľa § 207 ods. 1, ods. 3 písm. b) Trestného zákona v súvislosti s ustanovením § 138 písm. b) Trestného zákona.

Preskúmaním vyšetrovacieho spisu ako aj citovaného návrhu vyšetrovateľa PZ som zistila, že tento je dôvodný a Trestným poriadkom Slovenskej republiky opodstatnený. 

V priebehu vyšetrovania bola vyšetrovateľom PZ vypočutá svedkyňa a zároveň poškodená XXXXX a to v dňoch 18.03.2015 a 17.10.2015. Menovaná vypovedala, že býva v XXXXX s deťmi svojej netere XXXXX a to s maloletými XXXXX a XXXXX. Súd jej zveril týchto chlapcov do opatery preto, lebo ich vlastná matka opustila a XXXXX súd zaviazal k plneniu si vyživovacej povinnosti na obe deti do rúk XXXXX a to vo výške po 30 % zo sumy životného minima na každé z detí do jej rúk. Obvinená XXXXX si svoju vyživovaciu povinnosť na tieto deti od začiatku jej vzniku neplnila vôbec, čím jej vznikol dlh na výživnom. XXXXX z tohto dôvodu požiadala aj o náhradné výživné na tieto deti, ktoré jej bolo vyplácané za XXXXX od marca 2014. Obvinená XXXXX neprejavovala o svoje deti vôbec záujem, nenavštevovala ich, nič im nekupovala. Podľa XXXXX sa zdržiavala niekde v XXXXX. Ďalej XXXXX vypovedala, že XXXXX si svoju vyživovaciu povinnosť neplnila vôbec až do 08.05.2015, t. j. do doby svojho úmrtia. Jej synovia maloletý XXXXX a maloletý XXXXX chodia riadne do školy a núdzou netrpeli, nakoľko svedkyňa a zároveň poškodená XXXXX sa o nich riadne stará podľa svojich schopností a možností.

Svedkyňa XXXXX vypovedala, že teta detí XXXXX poberala na dve maloleté deti XXXXX a XXXXX náhradné výživné od Úradu práce, sociálnych vecí a rodiny XXXXX za ich matku XXXXX, ktorá si vôbec neplnila vyživovaciu povinnosť. Náhradné výživné bolo XXXXX vyplácané počnúc dňom 01.03.2014 vo výške po 27,13 € mesačne na každé dieťa na základe rozhodnutia č. RS1/OPHN/SOC/2014/35989. Menovaná predložila do vyšetrovacieho spisu aj rozhodnutia o náhradnom výživnom, ako aj potvrdenia ÚPSVaR XXXXX o vyplácaní náhradného výživného. 

V spisovom materiáli sa nachádza rozsudok Okresného súdu XXXXX sp. zn. 1P/82/2011-27 z 26.07.2011, právoplatný a vykonateľný 18.08.2011, ktorým súd zaviazal XXXXX prispievať výživným na svojho syna maloletého XXXXX, nar. XXXXX v XXXXX, sumou vo výške po 20 % zo sumy životného minima na nezaopatrené neplnoleté dieťa mesačne, vždy do 25-teho dňa toho ktorého mesiaca vopred do rúk tety dieťaťa XXXXX, nar. XXXXX v XXXXX, trvalým bydliskom XXXXX, okres XXXXX a rozsudok Okresného súdu XXXXX sp. zn. 7P/40/2013-19 z 26.03.2013, právoplatný a vykonateľný 22.04.2013, ktorým súd určil XXXXX prispievať výživným na svojho syna maloletého XXXXX, nar. XXXXX v Rimavskej Sobote, sumou vo výške po 20 % zo sumy životného minima na nezaopatrené, neplnoleté dieťa mesačne vždy do 20-teho dňa toho ktorého mesiaca vopred do rúk tety dieťaťa XXXXX, nar. XXXXX v Rimavskej Sobote, trvalým bydliskom XXXXX, okres XXXXX.

Vo vyšetrovacom spise sa ďalej nachádzajú správy ÚPSVaR XXXXX a Sociálnej poisťovne XXXXX a XXXXX na obvinenú XXXXX a rodné listy detí XXXXX a XXXXX. Taktiež sa tu nachádza výpis z knihy úmrtí číslo 413, Série B, časť II, štátu XXXXX, mesta XXXXX, s prekladom do slovenského jazyka, z ktorého vyplýva, že XXXXX, nar. XXXXX XXXXX, občianka XXXXX, naposledy bydliskom XXXXX, XXXXX bez bližšie uvedenej adresy, okres XXXXX, zomrela v štátne XXXXX v meste XXXXX 08.05.2015. 

Prečinu zanedbania povinnej výživy podľa § 207 ods. 1, ods. 3 písm. b) Trestného zákona sa dopustí ten, kto najmenej tri mesiace v období dvoch rokov neplnil, či aj z nedbanlivosti, zákonnú povinnosť vyživovať alebo zaopatrovať iného, ak uvedený čin spáchal závažnejším spôsobom konania, t. j. po dlhší čas v zmysle ustanovenia § 138 písm. b) Trestného zákona. 

Podľa § 215 ods. 1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku. 

Podľa § 9 ods. 1 písm. d) Trestného poriadku trestné stíhanie nemožno začať, a ak už bolo začaté, nemožno v ňom pokračovať a  musí byť zastavené proti tomu, kto zomrel alebo kto bol vyhlásený za mŕtveho.

Vzhľadom k vyššie uvedeným skutočnostiam, keďže v priebehu vykonaného vyšetrovania bolo jednoznačne preukázané, že obvinená XXXXX, nar. XXXXX v XXXXX zomrela 08.05.2015 v meste XXXXX, som preto rozhodla tak, ako je to uvedené vo výrokovej časti tohto uznesenia.  

Poučenie:
Proti tomuto uzneseniu je prípustná sťažnosť, ktorú je možné podať do troch dní od jeho oznámenia u prokurátorky Okresnej prokuratúry Rimavská Sobota. O sťažnosti rozhodne prokurátor Krajskej prokuratúry Banská Bystrica. Sťažnosť má odkladný účinok.  

	JUDr. Renáta Vavráková 
	 prokurátorka